DA Den Europæiske Unions Tidende L 316/14

KOMMISSIONENS GENNEMFØRELSESAFGØRELSE (EU) 2015/2225

af 30. november 2015

om ændring af beslutning 2005/734/EF, 2006/415/EF og 2007/25/EF og gennemførelsesafgørelse 2013/657/EU for så vidt angår deres anvendelsesperiode

(meddelt under nummer C(2015) 8335)

(EØS-relevant tekst)

EUROPA-KOMMISSIONEN HAR —

under henvisning til traktaten om Den Europæiske Unions funktionsmåde,

under henvisning til Rådets direktiv 89/662/EØF af 11. december 1989 om veterinærkontrol i samhandelen i Fællesskabet med henblik på gennemførelse af det indre marked (1), særlig artikel 9, stk. 4,

under henvisning til Rådets direktiv 90/425/EØF af 26. juni 1990 om veterinærkontrol og zooteknisk kontrol i samhandelen med visse levende dyr og produkter inden for Fællesskabet med henblik på gennemførelse af det indre marked (2), særlig artikel 10, stk. 4,

under henvisning til Rådets direktiv 91/496/EØF af 15. juli 1991 om fastsættelse af principperne for tilrettelæggelse af veterinærkontrollen for dyr, der føres ind i Fællesskabet fra tredjelande, og om ændring af direktiv 89/662/EØF, 90/425/EØF og 90/675/EØF (3), særlig artikel 18, stk. 1 og 7,

under henvisning til Rådets direktiv 97/78/EF af 18. december 1997 om fastsættelse af principperne for tilrettelæggelse af veterinærkontrollen for tredjelandsprodukter, der føres ind i Fællesskabet (4), særlig artikel 22, stk. 1 og 6,

under henvisning til Rådets direktiv 2005/94/EF af 20. december 2005 om fællesskabsforanstaltninger til bekæmpelse af aviær influenza og om ophævelse af direktiv 92/40/EØF (5), særlig artikel 63, stk. 3,

under henvisning til Europa-Parlamentets og Rådets forordning (EU) nr. 576/2013 af 12. juni 2013 om ikke-kommerciel flytning af selskabsdyr og om ophævelse af forordning (EF) nr. 998/2003 (6), særlig artikel 36, stk. 1, og

ud fra følgende betragtninger:

(1) Kommissionens beslutning 2005/734/EF (7), 2006/415/EF (8), 2007/25/EF (9) og Kommissionens gennemførelsesafgørelse 2013/657/EU (10) blev vedtaget efter udbrud af højpatogen aviær influenza af subtype H5N1 med henblik på at beskytte dyrs og menneskers sundhed i Unionen.

(2) Beslutning 2005/734/EF indeholder bestemmelser om biosikkerhedsforanstaltninger med henblik på at reducere risikoen for overførsel af højpatogen aviær influenza af subtype H5N1 fra vildtlevende fugle til fjerkræ og andre fugle i fangenskab og om et system for tidlig påvisning i områder med særlig risiko.

(3) Ved beslutning 2006/415/EF er der fastsat visse beskyttelsesforanstaltninger, der skal anvendes i tilfælde af et udbrud af højpatogen aviær influenza af subtype H5N1 hos fjerkræ i en medlemsstat, herunder oprettelse af et område A og B efter mistanke om eller bekræftede udbrud af denne sygdom.

(4) Beslutning 2007/25/EF vedrører visse beskyttelsesforanstaltninger i forbindelse med højpatogen aviær influenza og transport af fugle holdt som selskabsdyr, der ledsager deres ejere, til Unionen.

(5) Gennemførelsesafgørelse 2013/657/EU fastslog, at EU-beskyttelsesforanstaltninger i tilfælde af fund af aviær influenza af subtype H5N1 i vilde fugle eller udbrud af sygdommen hos fjerkræ i Schweiz kun anvendes i de områder af dette tredjeland, hvor landets kompetente myndighed anvender tilsvarende beskyttelsesforanstaltninger som fastlagt i beslutning 2006/415/EF og Kommissionens beslutning 2006/563/EF (11).

(6) Beslutning 2005/734/EF, 2006/415/EF og 2007/25/EF og gennemførelsesafgørelse 2013/657/EU finder anvendelse indtil den 31. december 2015.

(7) Siden slutningen af 2014 har der i otte medlemsstater været infektioner med højpatogen aviær influenza af subtype H5, herunder H5N1, hos fjerkræ og vilde fugle. Højpatogen aviær influenza har hele tiden været til stede eller er opstået med jævne mellemrum i store dele af Asien og Afrika, men Nordamerika har været udsat for en hidtil uset omfattende epidemi. Epidemiologiske undersøgelser tyder kraftigt på, at virusset spredes til fjerkræbesætninger gennem direkte eller indirekte kontakt med vilde fugle og ved lateral spredning af sygdommen mellem fjerkræbesætninger. Endvidere bekæmper Vestafrika for tiden en enorm opblussen af højpatogen aviær influenza efter flere år uden infektioner.

(8) Den nuværende epidemiologiske situation med et øget antal udbrud og en større geografisk spredning af højpatogen aviær influenza af subtype H5 og især H5N1 hos fjerkræbesætninger og vilde fugle forbliver en trussel mod dyrs og menneskers sundhed i Unionen.

(9) Man bør derfor fortsat begrænse de risici, som højpatogen aviær influenza udgør, ved at opretholde biosikkerhedsforanstaltninger, systemer for tidlig påvisning og visse beskyttelsesforanstaltninger i forbindelse med fremtidige udbrud af denne sygdom hos fjerkræbesætninger i Unionen.

(10) På baggrund af den nuværende epidemiologiske situation i tredjelande er det ligeledes vigtigt at opretholde foranstaltningerne til forhindring af en eventuel indførsel af højpatogen aviær influenza gennem import af fjerkræprodukter og indførsel af fugle, der holdes som selskabsdyr, til Unionen.

(11) Anvendelsesperioden for beslutning 2005/734/EF, 2006/415/EF og 2007/25/EF og gennemførelsesafgørelse 2013/657/EU bør derfor forlænges til den 31. december 2017.

(12) Beslutning 2005/734/EF, 2006/415/EF og 2007/25/EF og gennemførelsesafgørelse 2013/657/EU bør derfor ændres.

(13) Foranstaltningerne i denne afgørelse er i overensstemmelse med udtalelse fra Den Stående Komité for Planter, Dyr, Fødevarer og Foder —

VEDTAGET DENNE AFGØRELSE:

Artikel 1

I artikel 4 i beslutning 2005/734/EF ændres »31. december 2015« til »31. december 2017«.

Artikel 2

I artikel 12 i beslutning 2006/415/EF ændres »31. december 2015« til »31. december 2017«.

Artikel 3

I artikel 6 i beslutning 2007/25/EF ændres »31. december 2015« til »31. december 2017«.

Artikel 4

I artikel 4 i gennemførelsesafgørelse 2013/657/EU ændres »31. december 2015« til »31. december 2017«.

Artikel 5

Denne afgørelse er rettet til medlemsstaterne.

Udfærdiget i Bruxelles, den 30. november 2015. På Kommissionens vegne Vytenis ANDRIUKAITIS Medlem af Kommissionen

(1) EFT L 395 af 30.12.1989, s. 13.

(2) EFT L 224 af 18.8.1990, s. 29.

(3) EFT L 268 af 24.9.1991, s. 56.

(4) EFT L 24 af 30.1.1998, s. 9.

(5) EUT L 10 af 14.1.2006, s. 16.

(6) EUT L 178 af 28.6.2013, s. 1.

(7) Kommissionens beslutning 2005/734/EF af 19. oktober 2005 om biosikkerhedsforanstaltninger med henblik på at reducere risikoen for overførsel af højpatogen aviær influenza forårsaget af influenzatype A, subtype H5N1, fra vildtlevende fugle til fjerkræ og andre fugle i fangenskab og om et system for tidlig påvisning i områder med særlig risiko (EUT L 274 af 20.10.2005, s. 105).

(8) Kommissionens beslutning 2006/415/EF af 14. juni 2006 om visse beskyttelsesforanstaltninger over for højpatogen aviær influenza af subtype H5N1 hos fjerkræ i Fællesskabet og om ophævelse af beslutning 2006/135/EF (EUT L 164 af 16.6.2006, s. 51).

(9) Kommissionens beslutning 2007/25/EF af 22. december 2006 om visse beskyttelsesforanstaltninger i forbindelse med højpatogen aviær influenza og transport af fugle holdt som selskabsdyr, der ledsager deres ejere, til Fællesskabet (EUT L 8 af 13.1.2007, s. 29).

(10) Kommissionens gennemførelsesafgørelse 2013/657/EU af 12. november 2013 om visse beskyttelsesforanstaltninger over for højpatogen aviær influenza af subtype H5N1 til anvendelse i tilfælde af udbrud af denne sygdom i Schweiz og om ophævelse af beslutning 2009/494/EF (EUT L 305 af 15.11.2013, s. 19).

(11) Kommissionens beslutning 2006/563/EF af 11. august 2006 om visse beskyttelsesforanstaltninger over for højpatogen aviær influenza af subtype H5N1 hos vilde fugle i Fællesskabet (EUT L 222 af 15.8.2006, s. 11).